Poppie-saak: Ma, stiefpa hoor hul lotKobus en Louisa Koekemoer Woensdag in die hof. Foto: Phillip Bruwer Regter Bert Bam het Woensdag in die hooggeregshof in Pretoria uitspraak gelewer in die opspraakwekkende moordverhoor van die driejarige blondekop dogtertjie, Poppie van der Merwe. Poppie se ma en stiefpa, Louisa (46) en Kobus Koekemoer (44), se verhoor het op 30 Oktober in dié hof begin waar hulle tereg gestaan het op ŉ aanklag van moord, twee aanklagte van aanranding met die doel om ernstig te beseer en kindermishandeling. Bam het albei beskuldigdes skuldig bevind op die aanklag van moord en twee aanklagte van kindermishandeling. Die mishandeling strek oor ŉ tydperk van September 2015 tot Oktober 2016 in Orania in die Noord-Kaap en Brits in Noordwes en behels ook ŉ sesjarige seun. Maroela Media het laat in Oktober verlede jaar die nuus gebreek van Poppie se tragiese dood, wat skokgolwe deur die land gestuur het. Poppie is op 25 Oktober 2016 na die Brits- provinsiale hospitaal gehaas waar sy by aankoms dood verklaar is. Die Koekemoer-egpaar het toe reeds van Orania in die Noord-Kaap na ŉ kleinhoewe in Mamogaleskraal naby Brits in Noordwes verhuis. Kobus is kort daarna vir Poppie se moord in hegtenis geneem. Louisa is op 15 Desember in verband met die moord in hegtenis geneem. Die egpaar is sedert hul inhegtenisneming in aanhouding nadat hulle borgtog geweier is. Die hof het tydens die verhoor gehoor Poppie se dood was ŉ harde hou teen haar kop wat erge bloeding en drukking op die brein veroorsaak het. Voor haar dood het sy oor ŉ tydperk veelvuldige beserings opgedoen wat nie die tipiese beserings is wat kinders van haar ouderdom per ongeluk kan opdoen nie. Die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen. Poppie het ook verskeie merke aan haar lyf gehad waar sy vermoedelik gewelddadig geskud is. Die seun is ook telkemale aangerand. Vonnisverrigtinge sal na verwagting op 28 Februarie 2018 begin. Lees ook: Poppie-saak: Regter ‘nie geraak’ deur ma se trane Lees alle vorige berigte oor Poppie van der Merwe op Maroela Media.